**ELŐTERJESZTÉS**

Bonyhád Város Önkormányzati Képviselő-testületének 2022. március 28-i

rendes/rendkívüli testületi ülésére

|  |  |
| --- | --- |
| Tárgy: | Pályázat benyújtása MLSZ OPP keretében műfüves pálya felújítására |
| Előterjesztő: | Filóné Ferencz Ibolya polgármester |
| Előterjesztést készítette: | Dr. Brandt Huba  Énekes Andrea pályázati ügyintéző |
| Előterjesztés száma: | 39. sz. |
| Előzetesen tárgyalja: | - |
| Melléklet: | - |
| Az előterjesztés a jogszabályi feltételeknek megfelel: | Filczinger Ágnes |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A Magyar Labdarúgó Szövetség (a továbbiakban: MLSZ) 2011-ben elfogadott tíz évre szóló stratégiájának megvalósítása érdekében indította el pályaépítési programját, melynek eredményeként városunkban már négy helyszínen valósult meg beruházás: a Bonyhádi Varázskapu Bölcsőde és Óvoda Szélkakasos és Ficánka Óvodai Tagóvodákban, a Széchenyi Általános Iskola udvarán, valamint a Városi Sportpályán épültek műfüves pályák.

Az idén lesz tíz esztendeje, hogy elkészült a Széchenyi Általános Iskola udvarán kialakított 20x40 m nagyságú műfüves labdarúgópálya. Bonyhád Város Önkormányzata 2012-ben az MLSZ támogatásával közel 29 millió forintból építette meg a sportpályát. A létesítményt tanítási időben a Széchenyi iskolások, azt követően a városi és diáksport egyesületeink használják. Esténként baráti társaságok piaci alapon, bérleti díj fizetése ellenében jogosultak bérbe venni.

A borítás állapotát és minőségét minden évben egyszer - a korábbi együttműködési megállapodás alapján meghatározott feltételek szerint - az MLSZ ellenőrzi. A karbantartási feladatok elvégzése az önkormányzat kötelessége és felelőssége. Az évenkénti karbantartást legutóbb 2021. augusztus 16-án 349 000,- Ft + Áfa áron végeztettük el a Bonyhádi Sportpályán a műfüves pályát is építő Greenturf Kft-vel. 2019-ben és 2020-ban a karbantartás elmaradt, egyrészt a járvány miatti minimális használat, másrészt a teljes felújítás 12 millió forintos összegének nagyságrendje miatt. 2021. őszén a Tamási Tankerületi Központ a Széchenyi Iskola udvarán megvalósult fejlesztések megóvása, védelme érdekében kamerarendszert épített ki.

Az MLSZ Tolna Megyei Igazgatósága néhány napja értesítette célzottan azokat a műfüves pálya tulajdonosokat, akiknek szavatossági időn túli pályáik vannak, hogy az Országos Pályaépítési Program (továbbiakban: OPP) pályázati lehetőséget biztosít meglévő műfüves pályák felújítására. A pályafelújítások során a teljes beruházási költség 90%-át az MLSZ finanszírozza, a fennmaradó 10%-ot az érintett önkormányzatoknak kell vállalni. A tervezett műszaki tartalom szerint a felújítás 15.547.351, - Ft, melyből 1.554.735, - Ft a 10%-nyi önerő összege. A pályázati dokumentumokat a pályázathoz legkésőbb 2022. március 28-ig kell megküldeni.

Az MLSZ Elnöksége hozza meg a pályázatokra irányuló végleges döntést, majd nyertesség esetén az önkormányzattal együttműködési megállapodást, a kivitelezővel pedig vállalkozási szerződést köt. A kivitelezés azt követően kezdhető meg, hogy az önkormányzat aláírta az együttműködési megállapodást az MLSZ-szel, és átutalta a 10% önerőt.

Javaslom a Tisztelt Képviselő-testületnek, hogy döntsön a Bonyhád, Fáy András ltp. 34. szám alatti, a Bonyhádi ingatlan nyilvántartásban a 1804/84 HRSZ-en lévő 20x40 m méretű műfüves kispálya felújítása tárgyú pályázat benyújtásáról és biztosítsa a 10% önerőt!

Kérem a Tisztelt Képviselő-testületet, hogy az ismertetett fejlesztési cél alapján a határozati javaslatában támogassa a pályázat benyújtását!

**Határozati javaslat**

1. Bonyhád Város Önkormányzatának Képviselő-testülete pályázatot nyújt be a Magyar Labdarúgó Szövetség Országos Pályaépítési Programja keretében 20x40 m méretű műfüves kispálya felújítására. Felhatalmazza polgármestert, hogy a pályázat benyújtásához szükséges dokumentációt beszerezze és benyújtsa a kérelmet.

2. A Képviselő-testület az 1. pontban meghatározott pályázat önrészeként Bonyhád Város Önkormányzata 2022. évi költségvetéséről szóló 4/2022. (II.15.) önkormányzati rendelete K513, általános tartalék sora terhére 1.554.735, - forint önrészt biztosít.

Határidő: azonnal

Felelős: Filóné Ferencz Ibolya polgármester  
Végrehajtásért felelős: Énekes Andrea pályázati ügyintéző

Bonyhád, 2022. március 23.

Filóné Ferencz Ibolya

polgármester